แบงก์ฝรั่งตามจีบกรุงไทย
“กรุงไทย” เนื้อหอม แบงก์ฝรั่งตามจีบขอเป็นพันธมิตรด้านผลิตภัณฑ์ เสริมความแข็งแกร่ง ดันรายได้ค่าธรรมเนียม
16 พ.ย. 2555

“กรุงไทย” เนื้อหอม แบงก์ฝรั่งตามจีบขอเป็นพันธมิตรด้านผลิตภัณฑ์ เสริมความแข็งแกร่ง ดันรายได้ค่าธรรมเนียม 
นายวรภัค ธัญญาวงศ์ กรรมการผู้จัดการใหญ่ ธนาคารกรุงไทย เปิดเผยว่า เมื่อเร็วๆ นี้ธนาคารได้รับการติดต่อจากธนาคารต่างชาติสัญชาติอเมริกันเพื่อขอเป็นพันธมิตรทางธุรกิจ ในการร่วมพัฒนาผลิตภัณฑ์ทางการเงินประเภทบริหารเงินสด (Cash Management) ธุรกิจปริวรรตเงินตรา (Treasury) และอีแบงก์กิง โดยธนาคารกรุงไทยจะทำหน้าที่เป็นโบรกเกอร์ขายผลิตภัณฑ์ทางการเงินให้กับธนาคารต่างชาติที่มีจุดอ่อนด้านเครือข่ายสาขา 
ขณะเดียวกัน ธนาคารกรุงไทยอาจมีการซื้อผลิตภัณฑ์บางประเภทจากธนาคารต่างชาติเพื่อมาพัฒนาต่อยอดเสริมจุดด้อยของตัวเอง ซึ่งจากผลิตภัณฑ์ที่หลากหลายขึ้นนี้จะช่วยให้ธนาคารมีฐานรายได้ค่าธรรมเนียมเพิ่มขึ้นจากปัจจุบัน ซึ่งอยู่ที่ระดับใกล้ 30% ของรายได้รวม อย่างไรก็ตาม เรื่องนี้ยังไม่มีความชัดเจนว่าธนาคารจะตกลงใจร่วมมือด้วยหรือไม่ โดยระหว่างนี้ธนาคารจะเกินหน้าพัฒนาผลิตภัณฑ์ด้วยตัวเองต่อไป
นายวรภัค กล่าวว่า เพื่อรองรับการเปิดประชาคมเศรษฐกิจอาเซียน (เออีซี) ธนาคารจะเน้นการเติบโตผ่านการค้าชายแดนในกลุ่มประเทศอินโดจีน ซึ่งปัจจุบันธนาคารมีเครือข่ายสาขาอยู่แล้วในลาว กัมพูชา ขณะที่พม่าอยู่ระหว่างเตรียมเปิดสำนักงานตัวแทน ขาดเพียงเวียดนามเท่านั้น